
	Διάλεξη του Δρα Πάνου Λεβέντη

Μεσαιωνική και Αναγεννησιακή Αμμόχωστος:

Τόπος, Αρχιτεκτονική και Αστική Εμπειρία, 13ος - 16ος Αιώνας

στο Σπίτι της Κύπρου

Την Πέμπτη 13 Οκτωβρίου 2016 και ώρα 20:00 θα πραγματοποιηθεί στο Σπίτι της Κύπρου, Ξενοφώντος 2Α, Σύνταγμα, η διάλεξη του Δρα Πάνου Λεβέντη με τίτλο: Μεσαιωνική και Αναγεννησιακή Αμμόχωστος: Τόπος, Αρχιτεκτονική και Αστική Εμπειρία, 13ος - 16ος Αιώνας.
Το ακατάπαυστο ενδιαφέρον τόσο του κοινού όσο και του επιστημονικού κόσμου για την πόλη της Αμμοχώστου και την ιστορία της, έχει τα τελευταία χρόνια οδηγήσει σε μια πληθώρα μελετών και πληροφοριών, με τις οποίες γίνεται πιο γνωστή και κατανοητή η ζωή και η σημασία της πόλης στο ρου της ιστορίας της Κύπρου και της Μεσογείου. Η διάλεξη αυτή θα εστιάσει στην Μεσαιωνική και Αναγεννησιακή Αμμόχωστο, σε μια προσπάθεια σύνθεσης και σύνδεσης αυτών των διασκορπισμένων μελετών και πληροφοριών. Θα επιχειρηθεί μια ζωντανή αφήγηση, αφιερωμένη στην περιγραφή ενός μοναδικού και σπάνιου για την εποχή του αστικοκοινωνικού ιστού.  Η διάλεξη θα δομηθεί σαν μια τετραμερής θεματική, τυπολογική και χρονολογική περιδιάβαση στην Αμμόχωστο από τον 13ο έως τον 16ο αιώνα. Αρχικά θα περιγραφούν το παράκτιο κάστρο, το κεντρικό παλάτι και τα περιμετρικά τείχη, όρια και κτίρια που χωρίζουν αλλά και ενώνουν τον αστικό ιστό. Σε δεύτερο στάδιο η αφήγηση θα εστιάσει στους καθεδρικούς ναούς και την κεντρική πλατεία, δείγματα πλούτου, δημόσιου βίου και συνύπαρξης εθνών, γλωσσών και θρησκειών. Το λιμάνι, η ακτογραμμή και οι κεντρικές οδοί θα περιγραφούν ως χώροι εμπορίου και συνάθροισης, που δίνουν στην πόλη τον κύριο χαρακτήρα της ως χώρο διεθνών συναλλαγών τόσο οικονομικών όσο και πολιτισμικών. Τέλος, μια περιδιάβαση στις απόκεντρες γειτονιές και τα φτωχοκομεία θα φέρει στο φως μια άλλη πόλη, που ζει στη σκιά του πιο κοινωνικά εύρωστου άλλου μισού της.

Ο Πάνος Λεβέντης γεννήθηκε στην Αμμόχωστο. Σπούδασε Αρχιτεκτονική με υποτροφία του προγράμματος Fulbright στο Πανεπιστήμιο της Νότιας Καλιφόρνια. Κατέχει μεταπτυχιακό δίπλωμα Αρχιτεκτονικής με ειδίκευση στον Αστικό Σχεδιασμό από το Πανεπιστήμιο της Καλιφόρνια στο Λος Άντζελες, και διδακτορικό τίτλο σπουδών στην Ιστορία και Θεωρία της Αρχιτεκτονικής από το Πανεπιστήμιο McGill του Μοντρεάλ, όπου σπούδασε με υποτροφία του προγράμματος σπουδών της Κοινοπολιτείας.  Είναι Αναπληρωτής Καθηγητής στη Σχολή Αρχιτεκτονικής Hammons του Πανεπιστημίου Drury (Σπρίνγκφιλντ, Μιζούρι, ΗΠΑ) όπου διδάσκει από το 2006. Διετέλεσε Διευθυντής του Κέντρου Διεθνών Σπουδών του Drury στο Βόλο και την Αίγινα από το 2008 μέχρι το 2013. Έχει επίσης διδάξει στις Σχολές Αρχιτεκτονικής του USC στο Μιλάνο και το Κόμο, του McGill στο Μοντρεάλ, και του Πανεπιστημίου Κύπρου στη Λευκωσία κατά το πρώτο έτος λειτουργίας της.  Η ακαδημαϊκή του έρευνα, με θεματικές αρχιτεκτονικού και αστικού σχεδιασμού, καθώς και αρχιτεκτονικής ιστορίας και θεωρίας, έχει δημοσιευτεί και παρουσιαστεί σε διαλέξεις και συνέδρια στην Κύπρο, την Ελλάδα, τη Γαλλία, τη Γερμανία, την Ιταλία, την Πολωνία, τη Σουηδία, τις ΗΠΑ και τον Καναδά. Έχει γράψει το βιβλίο Twelve Times in Nicosia. Nicosia, Cyprus, 1192-1570: Architecture, Topography and Urban Experience in a Diversified Capital City, το οποίο εκδόθηκε από το Κέντρο Επιστημονικών Ερευνών της Κύπρου.

